কথিত আছে, ধানসিঁড়ি নদী পারাপারে এক ডোঙ্গা ধান সিদ্ধ হওয়ার সমপরিমাণ সময় লাগতো বলে এর নাম ছিল ধানসিদ্ধ নদী। আবার কেউ কেউ বলেন, রাজাপুর উপজেলার হাইলাকাঠি এলাকায় সে সময় শত শত ডোঙ্গায় ধান সিদ্ধ করা হতো। বিভিন্ন স্থানের লোকজন এখানে ধান সিদ্ধ করার জন্য নৌকায় করে ধান নিয়ে আসতো। এ কারণেই এ নদীর নাম ধানসিদ্ধ নদী। কোথাও এমনও উল্লেখ আছে─ নদীর বিশাল চরে ব্যাপক ধানের চাষ হতো। কৃষকরা সে ধান কেটে বাড়ি নিয়ে যাওয়ার জন্য হাজার হাজার মণ ধান আঁটির ওপর আঁটি বেঁধে সিঁড়ির মতো করে সাজিয়ে রাখত। আর সেখান থেকেই নদীর নাম ধানসিঁড়ি।